钦定古今图书集成/明伦汇编/氏族典/第282卷 > 《严陵汪氏家谱序》宋·濂
## 钦定古今图书集成/明伦汇编/氏族典/第282卷 > 《严陵汪氏家谱序》宋·濂

周之文盛矣。在春秋时，《周礼》在鲁，故鲁为文献国。及
秦火之后，废亡略尽，所仅存者，自《五经》《左传》之外无
闻焉。以太史公之传，迄不能自有所论载，盖慎之也。
况去今又千五百载之久者乎！吾读严陵《汪氏家谱》，
未尝不叹其记述之远且详也。盖汪氏出于鲁成公
之次子汪，其后遂以汪为氏。有名踦者，以童子死于
郎之战，与孔子同时，见于《礼记》，其来邈矣。而其子孙
自汪以下，咸述其字名、官位、寿年、坟墓所在，若墓中
之铭，朝廷之命，为汪氏出者，咸无所遗。历秦、汉以下
至于今七十有馀世，粲如目见而耳受，此不惟过乎
太史公，天下之述姓氏者，未有若斯之备者也。岂周
公之子孙固多文哉？虽然，汪固祖周公，南方之汪，自
越公华而大著。越公之后，以《诗》《书》起家而显于宋，登
政府、列侍从者，不可胜数，其盛固异于他族矣，宜其
谱之修，非他族所能比也。然“谱”者，记其名以传，“不忘
其先”之义也。而君子之不忘其先者，不特修谱之为
难，而修其身之为难。谱或不修，其为患小；身或不修，
则辱其先矣。汪氏之先，莫大于周公，周公之祢文王，
斯二人者，身为天下准，言语为后世法，为其子孙者
岂易易哉？今夫闾巷骤兴之人，身贱宗微，其所为或
有不至，人将贷之，曰：“其先亦若是耳。”以文王、周公之
裔列于《斯谱》之前，人阅之则曰：“若圣人之胄也。”圣人
之行事若彼而若犹未免如是，何以为圣人之后哉？
则岂不尢难矣乎？然则汪氏之子孙，修身慎行，宣昭
令闻，以法周公为志者，上也；善守先训，不为匪彝以
辱先者，次也。苟弛然杂于众庶，不能自异于人，斯为
下矣。与余交者，国子助教中，自言为汪七十二世，博
学能文，其所谓“宣昭令闻”者欤？其以谱请序也，余故
乐为之言。